На основу члана 44. у вези са чланом 66. став 4. Закона о локалној самоуправи („Службени гласник РС“, број 129/07, 83/14-др.закон и 101/16-др. закон), члана 71. Закона о буџетском систему („Службени гласник РС“, 54/09, 73/10, 101/10, 101/11, 93/12, 62/13, 63/13-испр., 108/13, 142/14, 68/15-др. закон, 103/15 и 99/16) и члана 58. став 1. тачка 3. и 5. Статута града Краљева („Службени лист града Краљева“, број 15/13-пречишћен текст),

Градоначелник града Краљева, дана 18. јануара 2018. године, доноси

**П Р А В И Л Н И К**

**О УСЛОВИМА И НАЧИНУ КОРИШЋЕЊА**

**СРЕДСТАВА ЗА УГОСТИТЕЉСКЕ УСЛУГЕ**

Члан 1.

Овим правилником уређују се услови и начин коришћења средстава за угоститељске услуге од стране функционера у органима града Краљева (у даљем тексту: органи Града), као и од стране запослених у Градској управи града Краљева (у даљем тексту: Градска управа).

Члан 2.

Средстава за угоститељске услуге планирају се годишње, буџетом града Краљева и финансијским плановима корисника буџета .

Члан 3.

 Средства за угоститељске услуге из члана 2. овог правилника могу да се користе за угоститељске услуге које су у непосредној вези са извршењем одређеног службеног посла.

Под угоститељском услугом која је у непосредној вези са извршењем одређеног службеног посла усмислу става 1. овог члана подразумева се пословни ручак или вечера, односно услуга кетеринга (наручивање припреме и послужење хране), на скуповима који се организују за:

* учеснике састанака који имају посебан значај за рад и пословање органа Града,
* чланове органа, комисија и стручних тимова који обављају посебно значајне задатке, у складу са одлукама, решењима и налозима органа Града,
* протоколарне пријеме,
* званице на пригодном обележавању јубилеја, новогодишњих или других празника и других важних догађаја као што су конференције и други међународни састанци, потписивање значајних уговора, доношење одлука од стратешког значаја и сл.

Средства за угоститељске услуге могу се изузетно користити и за плаћање трошкова хотелског смештаја лица која имају посебан значај за рад и пословање органа града Краљева или других званица, односно учесника који су позвани да присуствују састанцима, односно свечаностима из става 2. овог члана, ако им је пребивалиште односно место сталног боравка ван места догађаја на који су позвани и када је то неопходно за обезбеђење њиховог присуства за време тог догађаја.

Члан 4.

Право на коришћење средства за угоститељске услуге имају: градоначелник града Краљева, председник Скупштине града Краљева, јавни правобранилац града Краљева и начелник Градске управе града Краљева (у даљем тексу: овлашћено лице).

Право на коришћење средстава за угоститељске услуге могу имати и друга лица, на основу добијеног писаног одобрења (сагласности) овлашћеног лица.

Члан 5.

Потреба за коришћењем средстава за угоститељске услуге пријављује се благовремено, подношењем писаног захтева за давање сагласности за коришћење средстава за угоститељске услуге (у даљем тексту: захтев).

 Захтев садржи:

* разлог коришћења (повод) и број лица за која је потребно обезбедити средства за угоститељске услуге,
* датум за који се тражи одобрење за коришћење средстава за угоститељске услуге,
* процењени износ средстава потребан за реализацију угоститељске услуге и
* име и презиме, као и функција лица које има потребу за коришћењем средстава за угоститељске услуге.

На основу достављеног захтева овлашћено лице цени оправданост потребе за коришћењем средстава за угоститељске услуге и потписује сагласност.

 Сагласношћу из става 3. овог члана одобрава се и износ средстава који се може утрошити за угоститељске услуге.

Члан 6.

Корисник средстава је дужан да, на рачуну који се односи на угоститељску услугу, сачини извештај о искоришћеној услузи и својим потписом потврди извршење услуге и да уз рачун прикључи сагласност за коришћење средстава за угоститељске услуге.

 Када је корисник средстава овлашћено лице, на рачуну који је потписом потврђен у складу са ставом 1. овог члана, сачињава се извештај о искоришћеној услузи.

Уколико корисник средстава прекорачи износ који је одобрен у складу са чланом 5. став 4. овог правилника, дужан је платити разлику између оствареног и одобреног износа најкасније приликом наредне исплате плата, односно накнаде, после утврђивања ове обавезе.

 Корисник средстава може, у року од три дана од дана пријема рачуна, поднети захтев овлашћеном лицу за признавање дела трошкова изнад одобреног износа, са образложењем разлога прекорачења.

 Овлашћено лице може, по захтеву из става 4. овог члана, писано одобрити утрошена средстава за угоститељске услуге у пуном износу насталих трошкова.

Захтев за давање сагласности за коришћење средстава за угоститељске услуге и сагласност за коришћење средстава за угоститељске услуге сачињавају се на прописаном обрасцу (Образац 1 и Образац 2) који су у прилогу овог правилника и чине његов саставни део.

Члан 7.

 Организациона јединица Градске управе града Краљева надлежна за заједничке послове извештава градоначелника града Краљева о:

- планираним средствима за угоститељске услуге,

- утрошку средстава за угоститељске услуге и

- о случајевима неовлашћеног коришћења средстава за угоститељске услуге, као и трошењу средстава за угоститељске услуге преко одобрених износа.

Члан 8.

 Ступањем на снагу овог правилника престаје да важи Правилник о трошковима репрезентације („Службени лист града Краљева“, број 7/12).

Члан 9.

 Овај правилник ступа на снагу осмог дана од дана објављивања у „Службеном листу града Краљева“.

**ГРАДОНАЧЕЛНИК ГРАДА КРАЉЕВА**

 **Број: 110-1/2018-I; Дана: 18.01.2018. године**

 Градоначелник града Краљева

др Предраг Терзић, дипл. политиколог